વડાપ્રધાન નરેન્દ્ર મોદીના જમ્મુ-કાશ્મીર પ્રવાસ પહેલા સેનાએ કૃષ્ણા ઘાટી સેક્ટરમાં આતંકવાદીઓની ઘુસણખોરીનો પ્રયાસ નિષ્ફળ કરી દીધો. 24 કલાકની અંદર સુરક્ષા દળોએ આતંકવાદીઓની ઘુસણખોરીના બીજા પ્રયત્નને નિષ્ફળ કરી દીધો. સેનાના જણાવ્યા અનુસાર પુંછ જિલ્લામાં કૃષ્ણા ઘાટી સેક્ટરમાં નિયંત્રણ રેખાની પાસે આતંકવાદીઓએ ઘુસણખોરી કરવાની કોશીશ કરી. આ દરમિયાન સેનાએ અથડામણમાં ત્રણ આતંકવાદીઓને ઠાર માર્યા. આ વિસ્તારમાં સેનાએ ગુરુવારે રાત્રે પણ પાકિસ્તાન તરફથી કરવામાં આવેલી ઘુસણખોરીને નિષ્ફળ કરી દીધી. આતંકવાદીઓની આ હરકત બાદ સેનાએ તમામ સંવેદનશીલ વિસ્તારોમાં પૂરતો બંદોબસ્ત ગોઠવી દીધો છે.